हॉकी नाइंस में भारतीय टीम फाइनल की दौड़ से बाहर  
भारतीय हॉकी टीम की खिताब जीतने की उम्मीदों पर पानी फिर गया, जब लैंको इंटरनेशनल सुपर सीरीज नाइंस के आखिरी लीग मैच में ऑस्ट्रेलिया ने उसे हरा दिया।
भारतीय पुरुष हॉकी टीम की खिताब जीतने की उम्मीदों पर पानी फिर गया, जब लैंको इंटरनेशनल सुपर सीरीज नाइंस के आखिरी लीग मैच में ऑस्ट्रेलिया ने उसे 4-1 से हरा दिया। अब भारत कांस्य पदक के लिए रविवार को पाकिस्तान से खेलेगा।  ऑस्ट्रेलिया सभी मैच जीतकर फाइनल में पहुंच गया है, जहां उसका सामना न्यूजीलैंड से होगा। भारत को फाइनल में पहुंचने के लिए जीत दर्ज करनी थी, लेकिन हर विभाग में भारतीय टीम पिछड़ गई। ऑस्ट्रेलिया ने शुरू ही से तेज रफ्तार हॉकी खेली और गोल करती गई। भारत के लिए एकमात्र गोल सरदार सिंह ने किया।  एक ड्रॉ और दो हार के बाद भारत चौथे और दो ड्रॉ खेलकर पाकिस्तान तीसरे स्थान पर रहा। इससे पहले पाकिस्तान ने न्यूजीलैंड से 1-1 से ड्रॉ खेला और वह भी फाइनल में पहुंचने में नाकाम रहा। पाकिस्तान के लिए छठे मिनट में शफकत रसूल ने गोल किया, लेकिन छह मिनट बाद कीवी स्ट्राइकर जोएल बाकेर ने बराबरी का गोल दाग दिया।  पहले दिन भारत को हराने वाले न्यूजीलैंड ने इस ड्रॉ के जरिये फाइनल में जगह बना ली। दो बार एफआईएच के सर्वश्रेष्ठ खिलाड़ी रहे जैमी ड्वायेर ने दूसरे ही मिनट में गोल करके ऑस्ट्रेलिया को बढ़त दिला दी।